LT Europos Sąjungos oficialusis leidinys L 231/1

KOMISIJOS ĮGYVENDINIMO REGLAMENTAS (ES) 2017/1526

2017 m. rugsėjo 6 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga beta cipermetrinas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį,

kadangi:

(1) pagal Reglamento (EB) Nr. 1107/2009 80 straipsnio 1 dalies a punktą Tarybos direktyva 91/414/EEB (2) turi būti taikoma veikliųjų medžiagų, dėl kurių sprendimas buvo priimtas pagal šios direktyvos 6 straipsnio 3 dalį iki 2011 m. birželio 14 d., patvirtinimo tvarkai ir sąlygoms. Beta cipermetrinui taikomos Reglamento (EB) Nr. 1107/2009 80 straipsnio 1 dalies a punkto sąlygos įgyvendintos Komisijos įgyvendinimo sprendimu 2011/266/ES (3);

(2) pagal Direktyvos 91/414/EEB 6 straipsnio 2 dalį Jungtinė Karalystė 2009 m. lapkričio 13 d. gavo „Cerexagri SAS“ paraišką dėl veikliosios medžiagos beta cipermetrino įtraukimo į Direktyvos 91/414/EEB I priedą. Įgyvendinimo sprendimu 2011/266/ES patvirtinta, kad dokumentų rinkinys buvo išsamus ir parengtas taip, kad jį būtų galima laikyti iš esmės atitinkančiu Direktyvos 91/414/EEB II ir III prieduose nustatytus duomenų ir informacijos reikalavimus;

(3) šios veikliosios medžiagos poveikis žmonių ir gyvūnų sveikatai ir aplinkai, naudojant ją pagal pareiškėjo nurodytą paskirtį, buvo įvertintas laikantis Direktyvos 91/414/EEB 6 straipsnio 2 ir 4 dalyse nustatytos tvarkos. Paskirta valstybė narė ataskaitos rengėja 2013 m. balandžio 4 d. pateikė vertinimo ataskaitos projektą;

(4) valstybės narės ir Europos maisto saugos tarnyba (toliau – Tarnyba) peržiūrėjo vertinimo ataskaitos projektą. 2014 m. gegužės 27 d. Tarnyba Komisijai pateikė veikliosios medžiagos beta cipermetrino kaip pesticido keliamos rizikos vertinimo išvadas (4). Tarnyba padarė išvadą, kad įvertinus beta cipermetrino naudojimo paskirtį, nustatyta, jog jis kelia didelę riziką vandens organizmams, bitėms ir netiksliniams nariuotakojams. Taip pat nebuvo galima užbaigti rizikos dirvoje gyvenantiems organizmams ir vandens organizmams vertinimo ir poveikio gruntiniam vandeniui vertinimo, nes nebuvo pateikta pakankamai informacijos apie beta cipermetrino ciklopropilo žiedo dalies išlikimą ir elgseną. Be to, nebuvo pateikta informacijos apie gyvulių metabolizmą, kuri yra būtina siekiant patvirtinti liekanų gyvūniniuose produktuose apibrėžtį, ir informacijos apie metabolito PBA toksiškumo savybes ir jų svarbą rizikos vartotojams vertinimui;

(5) todėl remiantis turima informacija buvo neįmanoma padaryti išvados, kad beta cipermetrinas atitinka įtraukimo į Direktyvos 91/414/EEB I priedą kriterijus;

(6) Komisija paprašė pareiškėjo pateikti pastabų dėl Tarnybos išvadų. Be to, remdamasi Komisijos reglamento (ES) Nr. 188/2011 (5) 9 straipsniu, Komisija paprašė pareiškėjo pateikti pastabų dėl peržiūros ataskaitos projekto. Pareiškėjas pateikė pastabas ir jos buvo atidžiai išnagrinėtos;

(7) nepaisant pareiškėjo argumentų, 4 konstatuojamojoje dalyje minėtų problemų išspręsti nepavyko. Taigi neįrodyta, kad galima tikėtis, jog pasiūlytomis sąlygomis naudojami augalų apsaugos produktai, kurių sudėtyje yra beta cipermetrino, iš esmės atitinka Direktyvos 91/414/EEB 5 straipsnio 1 dalies a ir b punktų reikalavimus;

(8) todėl beta cipermetrinas neturėtų būti patvirtintas pagal Reglamento (EB) Nr. 1107/2009 13 straipsnio 2 dalį;

(9) šiuo reglamentu nepanaikinama galimybė pareiškėjui pagal Reglamento (EB) Nr. 1107/2009 7 straipsnį pateikti dar vieną paraišką dėl beta cipermetrino;

(10) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Veikliosios medžiagos nepatvirtinimas

Veiklioji medžiaga beta cipermetrinas nepatvirtinama.

2 straipsnis

Įsigaliojimas

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. rugsėjo 6 d. Komisijos vardu Pirmininkas Jean-Claude JUNCKER

(1) OL L 309, 2009 11 24, p. 1.

(2) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(3) 2011 m. gegužės 2 d. Komisijos įgyvendinimo sprendimas 2011/266/ES, kuriuo iš esmės pripažįstama, kad dėl galimo beta cipermetrino, eugenolio, geraniolio ir timolio įtraukimo į Tarybos direktyvos 91/414/EEB I priedą nuodugniam patikrinimui pateikti dokumentų rinkiniai yra išsamūs (OL L 114, 2011 5 4, p. 3).

(4) EFSA (Europos maisto saugos tarnyba), 2014. Conclusion on the peer review of the pesticide risk assessment of the active substance beta-cypermethrin. EFSA Journal 2014;12(6):3717, 90 pp. doi:10.2903/j.efsa.2014.3717.

(5) 2011 m. vasario 25 d. Komisijos reglamentas (ES) Nr. 188/2011, kuriuo nustatomos išsamios Tarybos direktyvos 91/414/EEB įgyvendinimo taisyklės dėl veikliųjų medžiagų, kurių rinkoje nebuvo dvejus metus po pranešimo apie tą direktyvą, vertinimo tvarkos (OL L 53, 2011 2 26, p. 51).